b'\n_START_ARTICLE_\nMike Tyson\n_START_PARAGRAPH_\nMaikas Taisonas (Mike Tyson, g. 1966\xc2\xa0m. bir\xc5\xbeelio 30 d. Brukline, Niujorkas, JAV)\xc2\xa0\xe2\x80\x93 amerikie\xc4\x8di\xc5\xb3 boksininkas.\n_START_SECTION_\nKarjera\n_START_PARAGRAPH_\nMaikas Taisonas pagars\xc4\x97jo kaip pats jauniausias vis\xc5\xb3 laik\xc5\xb3 boksininkas, tap\xc4\x99s Pasaulio sunkiasvori\xc5\xb3 \xc4\x8dempionu. Ilg\xc4\x85 laik\xc4\x85 niekas nesugeb\xc4\x97jo net pasist\xc5\xabm\xc4\x97ti prie pergal\xc4\x97s prie\xc5\xa1 j\xc4\xaf. Pats pirmasis jo, kaip profesionalo pasirodymas, \xc4\xafvyko 1985 met\xc5\xb3 kovo 6 dien\xc4\x85 Niujorke. Kovoje prie\xc5\xa1 Hektor\xc4\x85 Mersedes\xc4\x85, Maikas Taisonas jau pirmajame raunde \xc5\xa1vent\xc4\x97 pergal\xc4\x99. Patys pirmieji jo, kaip profesionalaus boksininko, metai buvo \xc4\xaftempti: \xc4\xafvyko net 19 kov\xc5\xb3 (18 i\xc5\xa1 j\xc5\xb3 pasibaig\xc4\x97 nokautais). 1986\xc2\xa0m. lapkri\xc4\x8dio 22 d. jaunasis boksininkas gavo galimyb\xc4\x99 \xc4\xafrodyti savo vert\xc4\x99 ir antrajame raunde, kuriame techniniu nokautu nugal\xc4\x97jo tuometin\xc4\xaf \xc4\x8dempion\xc4\x85 Trevor\xc4\x85 Berbik\xc4\x85. Taip, b\xc5\xabdamas 20 met\xc5\xb3 ir 4 m\xc4\x97nesi\xc5\xb3 am\xc5\xbeiaus amerikietis boksininkas tapo jauniausiu sunkiasvoriu boksininku istorijoje, tapusiu Pasaulio \xc4\x8dempionu. Tuo metu jo svoris buvo 101\xc2\xa0kg, o \xc5\xabgis siek\xc4\x97 178\xc2\xa0cm. Apakintas \xc5\xa1lov\xc4\x97s, Maikas Taisonas nusprende nugal\xc4\x97ti visus tuo metu stipriausius pasaulio sunkiasvorius ir jam tai pavyko. Netrukus jis tapo vieninteliu pasaulyje kovotoju, kuriam priklaus\xc4\x97 visi trys svarbiausi \xc4\x8dempion\xc5\xb3 dir\xc5\xbeai: WBA, WBC, IBF. Maiko Taisono karjeros kulminacija laikoma 1988\xc2\xa0m. bir\xc5\xbeelio 27 d., kai Taisonas po 1 min. 31 s trukusios kovos nokautavo Maikl\xc4\x85 Spinks\xc4\x85, tuomet vien\xc4\x85 i\xc5\xa1 stipriausi\xc5\xb3 tuometini\xc5\xb3 sunkiasvori\xc5\xb3 boksinink\xc5\xb3. Netrukus, mirus Maiko treneriui, viskas prad\xc4\x97jo keistis: Maikas nustojo kurti kombinacijas ir nesiruo\xc5\xa1\xc4\x97 kovoms. Vienintelis jo tikslas buvo nokautuoti savo prie\xc5\xa1inink\xc4\x85 vienu sm\xc5\xabgiu. Pirmasis nutrauk\xc4\x99s Maiko Taisono kov\xc5\xb3 virtin\xc4\x99 buvo Buster Douglasas, kuris de\xc5\xa1imtame raunde nokautavo \xe2\x80\x9eGele\xc5\xbein\xc4\xaf Maik\xc4\x85\xe2\x80\x9c. 1997 metais \xc4\xafvyko viena i\xc5\xa1 \xc4\xafsimintiniausi\xc5\xb3 Maiko Taisono kov\xc5\xb3. \xc5\xa0i kova prie\xc5\xa1 Evander\xc4\xaf Holifild\xc4\x85, buvo \xc4\xafvertinta 100 milijon\xc5\xb3 JAV doleri\xc5\xb3. Kova pasibaig\xc4\x97 Maiko Taisono diskvalifikavimu u\xc5\xbe var\xc5\xbeovo ausies su\xc5\xbealojim\xc4\x85 (Maikas nukando var\xc5\xbeovui ausies dal\xc4\xaf). Tai sulauk\xc4\x97 mil\xc5\xbeini\xc5\xa1ko \xc5\xbeiniasklaidos d\xc4\x97mesio. 2005 metais juodaodis Maikas Taisonas paskelb\xc4\x97 apie savo, kaip sunkiasvorio boksininko, karjeros pabaig\xc4\x85.'